สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 29 ก.ย.59
30 ก.ย. 2559

ดัชนีดาวโจนส์ตลาดหุ้นนิวยอร์กปิดร่วงลง เมื่อคืนนี้ (29 ก.ย.) เนื่องจากนักลงทุนยังคงวิตกกังวลเกี่ยวกับสถานะทางการเงินของธนาคารดอยซ์ แบงก์ และข่าวอื้อฉาวที่เกิดขึ้นในธนาคารเวลส์ ฟาร์โก ซึ่งความกังวลในเรื่องดังกล่าวส่งผลให้นักลงทุนกระหน่ำขายหุ้นกลุ่มธนาคาร นอกจากนี้ ตลาดยังได้รับแรงกดดันจากการที่เจ้าหน้าที่ของธนาคารกลางสหรัฐ (เฟด) ได้ออกมาสนับสนุนให้เฟดปรับขึ้นอัตราดอกเบี้ยในการประชุมเดือนธ.ค.นี้
ดัชนีเฉลี่ยอุตสาหกรรมดาวโจนส์ปิดที่ 18,143.45 จุด ร่วงลง 195.79 จุด หรือ -1.07% ดัชนี NASDAQ ปิดที่ 5,269.15 จุด ลดลง 49.40 จุด หรือ -0.93% ดัชนี S&amp;P 500 ปิดที่ 2,151.13 จุด ลดลง 20.24 จุด หรือ -0.93%
 
ตลาดหุ้นยุโรปปิดบวก เมื่อคืนนี้ (29 ก.ย.) ขานรับกลุ่มประเทศผู้ส่งออกน้ำมัน (โอเปก) มีมติปรับลดกำลังการผลิต ในการประชุมอย่างไม่เป็นทางการที่แอลจีเรีย อย่างไรก็ตาม ตลาดหุ้นเยอรมนีปิดอ่อนแรงลง ซึ่งส่งผลให้แรงบวกในตลาดหุ้นยุโรปถูกสกัดลงด้วย
ดัชนี Stoxx Europe 600 เพิ่มขึ้น 0.04% ปิดที่ 342.72 จุด
ดัชนี CAC-40 ตลาดหุ้นฝรั่งเศสปิดที่ 4,443.84 จุด เพิ่มขึ้น 11.39 จุด หรือ +0.26% ดัชนี DAX ตลาดหุ้นเยอรมันปิดที่ 10,405.54 จุด ลดลง 32.80 จุด หรือ -0.31% ดัชนี FTSE 100 ตลาดหุ้นลอนดอนปิดที่ 6,919.42 จุด เพิ่มขึ้น 70.04 จุด, +1.02%
 
ตลาดหุ้นลอนดอนปิดปรับตัวขึ้น เมื่อคืนนี้ (29 ก.ย.) เพราะได้รับปัจจัยหนุนจากการปรับตัวเพิ่มขึ้นของราคาน้ำมัน หลังจากที่ประชุมของกลุ่มประเทศผู้ผลิตน้ำมัน (โอเปก) มีมติปรับลดปริมาณการผลิตน้ำมันลงเป็นครั้งแรกในรอบ 8 ปี
ดัชนี FTSE 100 ปิดปรับตัวขึ้น 70.04 จุด หรือ 1.02% แตะที่ 6,919.42 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (29 ก.ย.) หลังจากที่ประชุมกลุ่มประเทศผู้ส่งออกน้ำมัน (โอเปก) มีมติปรับลดการผลิตน้ำมัน ในการประชุมอย่างไม่เป็นทางการซึ่งจัดขึ้นที่แอลจีเรียเมื่อวันพุธที่ผ่านมา อย่างไรก็ตาม สัญญาน้ำมันปรับขึ้นในกรอบจำกัด นักวิเคราะห์ได้แสดงความไม่มั่นใจต่อข้อตกลงดังกล่าว เนื่องจากที่ผ่านมานั้น สมาชิกโอเปกมักไม่รักษาสัญญาที่ให้ไว้ในการลดการผลิต
สัญญาน้ำมันดิบ WTI ส่งมอบเดือนพ.ย.เพิ่มขึ้น 78 เซนต์ หรือ 1.7% ปิดที่ 47.83 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย.เพิ่มขึ้น 55 เซนต์ หรือ 1.1% ปิดที่ 49.24 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (29 ก.ย.) เนื่องจากนักลงทุนกลับเข้าซื้อสัญญาทองคำซึ่งเป็นสินทรัพย์ที่ปลอดภัย หลังจากตลาดหุ้นสหรัฐดิ่งลงอย่างหนักเมื่อคืนนี้ อันเนื่องมาจากความวิตกกังวลเกี่ยวกับสถานะทางการเงินของธนาคารดอยซ์ แบงก์ และธนาคารรายอื่นๆ
สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 2.3 ดอลลาร์ หรือ 0.17% ปิดที่ระดับ 1,326.00 ดอลลาร์/ออนซ์
สัญญาโลหะเงินส่งมอบเดือนธ.ค.เพิ่มขึ้น 6.7 เซนต์ หรือ 0.35% ปิดที่ 19.188 ดอลลาร์/ออนซ์
สัญญาพลาตินัมส่งมอบเดือนพ.ย.เพิ่มขึ้น 8.5 ดอลลาร์ หรือ 0.83% ปิดที่ 1,030.8 ดอลลาร์/ออนซ์
สัญญาพัลลาเดียมส่งมอบเดือนธ.ค.เพิ่มขึ้น 5.10 ดอลลาร์ หรือ 0.7% ปิดที่ 719.50 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (29 ก.ย.) ขานรับรายงานผลิตภัณฑ์มวลรวมภายในประเทศ (จีดีพี) ที่แข็งแกร่งเกินคาดของสหรัฐ
ดอลลาร์สหรัฐแข็งค่าขึ้นเมื่อเทียบกับเยนที่ระดับ 101.16 เยน จากระดับ 100.75 เยน และลดลงเมื่อเทียบฟรังก์สวิส ที่ระดับ 0.9663 ฟรังก์ จากระดับ 0.9713 ฟรังก์ ในขณะที่ขยับขึ้นเมื่อเทียบดอลลาร์แคนาดาที่ระดับ 1.3137 ดอลลาร์แคนาดา จากระดับ 1.3128 ดอลลาร์แคนาดา
เงินยูโรทรงตัวเมื่อเทียบดอลลาร์สหรัฐ ที่ระดับ 1.1212 ดอลลาร์สหรัฐ ในขณะที่เงินปอนด์ลดลงที่ระดับ 1.2968 ดอลลาร์สหรัฐ จากระดับ 1.3015 ดอลลาร์สหรัฐ ส่วนเงินดอลลาร์ออสเตรเลียลดลงแตะระดับ 0.7647 ดอลลาร์สหรัฐ จากระดับ 0.7686 ดอลลาร์สหรัฐ